9. การควบคุมภายใน

คณะกรรมการบริษัท และคณะกรรมการตรวจสอบเป็นผู้ตรวจสอบระบบการควบคุมภายในเรื่องต่างๆ
เช่นระบบการบริหารด้านการเงิน การเปรียบเทียบผลการดำเนินงานของบริษัทกับกลยุทธ์
และเป้าหมาย การปฏิบัติ ให้สอดคล้องกับกฎหมายและระเบียบ
โดยบริษัทฯมีหน่วยงานตรวจสอบภายในที่จะทำการทดสอบความถูกต้องของข้อมูลรวมถึงการดูแลการเก็บรักษาและใช้งานทรัพย์สิน
ประเมินความเพียงพอและประสิทธิภาพของระบบควบคุมภายในของระบบงานต่างๆ
พร้อมด้วยการวางแผนตรวจสอบและติดตามให้มีการปฎิบัติตามแผนโดยมีจุดประสงค์เพื่อให้การดำเนินงานของบริษัทมีประสิทธิภาพและประสิทธิผล
นอกจากนี้
บริษัทฯได้จัดให้มีหน่วยงานตรวจสอบภายในเพื่อควบคุมความเสี่ยงทั้งในระดับองค์กรและระดับหน่วยงาน

คณะกรรมการบริษัท เป็นผู้รับผิดชอบเกี่ยวกับงบการเงิน
สารสนเทศทางการเงินของบริษัทฯและบริษัทย่อยและการรายงานทางการเงินในรายงานประจำปี
งบการเงินของบริษัทฯจะได้รับการตรวจสอบจากผู้สอบบัญชีว่าถูกต้องตามที่ควรในสาระสำคัญตามมาตรฐานบัญชีที่เป็นที่ยอมรับในประเทศไทย
มีการเปิดเผยข้อมูลที่สำคัญและเพียงพอในงบการเงินและหมายเหตุประกอบงบการเงินในรายงานประจำปีของบริษัทฯด้วย

คณะกรรมการบริษัท
ยังมีความรับผิดชอบในการจัดรักษาไว้ซึ่งระบบภายในที่มีประสิทธิภาพเพื่อสร้างความมั่นใจอย่างมีเหตุผลในส่วนที่เกี่ยวกับงบการเงินว่ามีการบันทึกข้อมูลอย่างถูกต้องและสมบูรณ์
มีการดูแลการเก็บรักษาและการใช้งานของทรัพย์สิน
และเพื่อเป็นการป้องกันการปฏิบัติโดยมิชอบหรือทุจริตใดๆในธุรกิจ ทางคณะกรรมการบริษัท
จึงได้แต่งตั้งคณะกรรมการตรวจสอบซึ่งประกอบด้วยกรรมการอิสระจำนวน 3 ท่าน
เพื่อให้ควบคุมดูแลให้บริษัทมีระบบรายงานทางการเงินและระบบการตรวจสอบที่มีประสิทธิภาพ

ในการประชุมคณะกรรมการบริษัทครั้งที่ 3/2550 เมื่อวันที่ 20 มีนาคม 2550
ซึ่งมีคณะกรรมการตรวจสอบทั้งสามท่าน เข้าร่วมประชุมด้วย
ได้ทำการประเมินแบบประเมินความเพียงพอของระบบการควบคุมภายในของบริษัท
โดยการซักถามข้อมูลจากฝ่ายบริหารสรุปได้ว่า
จากการประเมินระบบควบคุมภายในของบริษัทในด้านต่างๆ 5 ด้านคือ

1.  องค์กรและสภาพแวดล้อม

2.  การบริหารความเสี่ยง

3.  การควบคุมการปฎิบัติงานของฝ่ายบริหาร

4.  ระบบสารสนเทศและการสื่อสารข้อมูล

5.  ระบบติดตาม

คณะกรรมการบริษัท มีความเห็นว่า
ในสภาพปัจจุบันมีระบบการควบคุมภายในที่เพียงพอและสอดคล้องกับแบบประเมินการควบคุมภายในของสำนักงานคณะกรรมการ
กลต. โดยเฉพาะในส่วนของการควบคุมภายในที่เกี่ยวกับเรื่องการทำธุรกรรมกับผู้ถือหุ้นรายใหญ่
กรรมการ ผู้บริหารและบุคคลที่เกี่ยวข้องกับบุคคลดังกล่าว
บริษัทมีระบบการควบคุมภายในที่รัดกุมและเพียงพอ
สำหรับการควบคุมภายในหัวข้ออื่นของระบบควบคุมภายใน คณะกรรมการเห็นว่า
ปัจจุบันมีการควบคุมภายในที่เพียงพอแล้ว

รายงานของคณะกรรมการตรวจสอบ

เรียน ท่านผู้ถือหุ้น

ในรอบปีการเงิน พ.ศ. 2551
คณะกรรมการตรวจสอบซึ่งประกอบด้วยกรรมการอิสระผู้มิได้มีหน้าที่บริหารบริษัทรวม 3 ท่าน
ได้ประชุมรวมทั้งสิ้น 5 ครั้ง เพื่อกำกับดูแลตรวจสอบในหน้าที่รับผิดชอบตามข้อกำหนด
โดยมีคณะผู้สอบบัญชีภายนอก, ผู้ตรวจสอบภายใน, เจ้าหน้าที่ฝ่ายบัญชีและการเงิน
และผู้บริหารของบริษัทฯ เข้าร่วมประชุมด้วยทุกครั้ง

ที่ประชุมได้พิจารณาสอบทานงบการเงินรวมรายไตรมาส และงบการเงินรวมประจำปี
ร่วมกับคณะผู้สอบบัญชีภายนอกของบริษัทฯ ในประเด็นที่เป็นสาระสำคัญเกี่ยวกับรายงานทางการเงิน
และในปี พ.ศ. 2551 นี้ยังได้มีการประกาศใช้มาตรฐานการบัญชีใหม่เพิ่มเติมอีกหลายฉบับ
บริษัทจึงมีความจำเป็นต้องปรับเปลี่ยนนโยบายและการปฏิบัติด้านบัญชีและการเงินในส่วนที่เกียวข้องกับมาตรฐานการบัญชีที่ได้ประกาศใช้ใหม่นั้น
เพื่อให้รายงานทางการเงินของบริษัทเป็นไปอย่างถูกต้องตามข้อกำหนดและกฎหมายที่ประกาศใช้
ทั้งนี้บริษัทฯได้เปิดเผยข้อมูลและสาระสำคัญทางบัญชีและการเงินพร้อมรายละเอียดที่ได้มีการปรับเปลี่ยนนั้นไว้ในหมายเหตุประกอบงบการเงินรวมสำหรับปี
พ.ศ. 2551
นอกจากนี้ภาวะการณ์วิกฤตเศรษฐกิจโลกในปัจจุบันได้ส่งผลกระทบสำคัญต่อกิจการของบริษัทฯในด้านความเสี่ยงทางการเงินและความไม่แน่นอนทางธุรกิจบางประการ
ซึ่งทำให้ผู้บริหารต้องใช้ดุลพินิจด้วยความรอบคอบและบริหารจัดการด้วยความรวดเร็วเพื่อให้ทันต่อเหตุการณ์
คณะกรรมการตรวจสอบจึงได้ให้ความสำคัญในตรวจสอบและดูแลความเสี่ยงดังกล่าว
จนเป็นที่มั่นใจว่าข้อมูลทางการเงินและบัญชีที่เกี่ยวข้องมีความถูกต้อง
เชื่อถือได้ตามหลักการบัญชีที่รับรองทั่วไป และมีการเปิดเผยข้อมูลอย่างเพียงพอ

นอกจากนี้ ในการประชุมฯ 3 ครั้งสุดท้ายของปี
คณะกรรมการตรวจสอบได้พิจารณารายงานผลการตรวจสอบภายในและการติดตามผลที่ได้ดำเนินการตามแผนการตรวจสอบในปี
พ.ศ. 2551 ซึ่งคณะกรรมการตรวจสอบพอใจกับการดำเนินการอย่างต่อเนื่องตามแผนงาน
และเป็นผลให้ส่วนบริหารสามารถดำเนินไปอย่างมีประสิทธิภาพสูงขึ้นเป็นลำดับ
รวมทั้งได้รับทราบข้อมูลที่เป็นประโยชน์ต่อการแก้ไขปัญหาต่างๆ ตามที่ปรากฏจริงอย่างเหมาะสม
คณะกรรมการตรวจสอบจึงได้นำส่งรายงานการประชุมของคณะกรรมการตรวจสอบต่อคณะกรรมการบริษัทฯทุกครั้ง
เพื่อให้ได้รับทราบและเป็นข้อมูลสำคัญเพื่อการบริหารต่อไป

สำหรับปี พ.ศ. 2552 คณะกรรมการตรวจสอบได้พิจารณาและมีความเห็นว่า บริษัท สำนักงาน
เอินส์ท แอนด์ ยัง จำกัด ซึ่งได้เป็นผู้สอบบัญชีภายนอกของบริษัทฯและบริษัทย่อยสำหรับปีที่ผ่านมา
เหมาะสมที่จะได้ทำหน้าที่เป็นผู้สอบบัญชีของบริษัทฯและบริษัทย่อยสำหรับปี 2552 ต่อไปอีก
จึงได้นำเสนอความเห็นนี้ต่อคณะกรรมการบริษัทฯ
เพื่อดำเนินการขออนุมัติจากผู้ถือหุ้นในการประชุมใหญ่ผู้ถือหุ้นสามัญประจำปี ครั้งที่ 26/2552

ประธาน คณะกรรมการตรวจสอบ

นายแพทย์ทองดี ชัยพานิช

คณะกรรมการตรวจสอบ

พลโท นายแพทย์ สุปรีชา โมกขะเวส

นางอุบล จิระมงคล

18 มีนาคม 2552